Bandaríkin vara enn við ferðalögum til Íslands þótt útbreiðsla Covid-19 hér á landi sé langt undir viðmiðum bandarískra sóttvarnayfirvalda um nýgengi smita. Dómsmálaráðherra segir unnið að því að fá því breytt.
Bandaríska utanríkisráðuneytið ráðlagði þann 9. ágúst ríkisborgurum sínum frá því að ferðast til Íslands vegna útbreiðslu Covid-19. Síðan þá hefur Ísland verið í efsta varúðarflokki bandarískra sóttvarnayfirvalda þar sem viðmiðið er að nýgengi smita sé yfir 500 á hverja hundrað þúsund íbúa undanfarna 28 daga.
Svo virðist sem Ísland sé að ósekju í þessum flokki því hér er nýgengi smita 114,5 síðustu 14 daga. Raunar fór nýgengi smita aldrei yfir 500 í fjórðu bylgjunni, heldur fór það hæst í 433.
Áslaug Arna Sigurbjörnsdóttir, dómsmálaráðherra, segir að upplýsingum hafi verið komið á framfæri við Bandaríkin um raunverulega stöðu Covid-19 hér á landi og væntir þess að tekið verði tillit til þeirra.
Við verðum auðvitað að reyna það. Það er auðvitað mjög mikilvægt að fá bólusetta Bandaríkjamenn hér inn. Við vorum auðvitað fyrst af öllum að opna fyrir þeim af öllum Evrópulöndunum og viljum auðvitað fá þá hér áfram. Það er auðvitað þannig að staðan er miklu betri hér á landi og smitum er að fækka verulega. Svo við ættum auðvitað að vera undanþegin þessum takmörkunum.
Þótt bólusettir bandarískir ferðamenn megi koma til Íslands er alls óvíst hvenær það sama gildir um íslenska ferðamenn sem vilja fara til Bandaríkjanna.
Við heyrum lítið frá Bandaríkjamönnum um það hvenær þeir ætla að hleypa Evrópubúum til sín með hefðbundnum hætti.
Dómsmálaráðherra segir unnið að því að fá Ísland af rauðum lista bandarískra sóttvarnayfirvalda sem vara við ferðalögum hingað til lands. 